Jul 27,2018
ఫేస్‌బుక్‌ షేర్‌ భారీ పతనం
శాన్‌ఫ్రాన్సిస్కో: ప్రముఖ సోషల్‌ మీడియా దిగ్గజం ఫేస్‌బుక్‌ (ఎఫ్‌బీ)మార్కెట్‌ విలువ భారీగా తుడుచుకు పెట్టుకుపోయింది. కేంబ్రిడ్జ్‌ ఎనలిటికా ద్వారా అధిక సంఖ్యలో వినియోగదారుల డేటా తస్కరణ జరిగిందన్న వార్తల నేపథ్యంలో ఫేస్‌బుక్‌ ఆదాయం భారీగా క్షీణించనుందన్న అంచనాలతో ఆ కంపెనీ సూచీలు భారీగా అమ్మకాలకు గురైయ్యాయి. దీంతో బుధవారం ఎఫ్‌బీ షేర్లు దాదాపు 21శాతం పడిపోయాయి. డేటా దుర్వినియోగ కుంభకోణం, వాటికి సంబంధించిన దర్యాప్తుల ప్రభావం నుంచి బయటపడేందుకు ఫేస్‌బుక్‌ ప్రయత్నిస్తుండగా.. తాజా ఆందోళనలతో మరో ఎదురుదెబ్బ తగిలినట్లయ్యింది. ఈ కంపెనీ సూచీ దాదాపు 21శాతం పడిపోయి సుమారు 130 బిలియన్‌ డాలర్లు (ఈ మొత్తం భారత కరెన్సీలో సుమారు 8.92 లక్షల కోట్లు) సంపద ఆవిరైపోయింది. వినియోగదారుల వృద్ధి, రెవెన్యూ భారీగా పడిపోవడంతో మార్కెట్‌ ఆరంభంలోనే సంస్థ షేర్‌ కుప్ప కూలింది. ఒక దశలో 24 శాతానికిపైగా నష్టపోయింది. కేవలం రెండే రెండు గంటల్లో మార్కెట్‌ విలువలో 130 బిలియన్‌ డాలర్ల మేర తుడిచిపెట్టుకు పోయింది.
మీ స్నేహితులకు రికమెండ్ చెయ్యండి